[{"text_idx": "#000001", "text": "\u201cEdukado estas la vojo el malric\u0302o kaj la fundamento por pli bona estonteco\u201d \u2013 tiel diras unu el la multaj organizoj, kiuj festos la Internacian Tagon de Edukado la 24-an de januaro. La nuna estas la kvara jaro en kiu Edukada Tago estas observata de Unesko kaj Unuig\u0302intaj Nacioj."}, {"text_idx": "#000002", "text": "Malgrau\u0306 la salutindaj klopodoj de Unesko kaj aliaj internaciaj organizoj, la vojo al profunda kaj egaleca edukado restas blokita kontrau\u0306 milionoj da junaj homoj tra la mondo. En la jaro 2018, proksimume 260 milionoj da infanoj de la koncerna ag\u0302o ne frekventis lernejojn \u2013 kaj en aprilo 2020 dum furiozis KOVIM-19, tiu nombro saltis provizore al 1,6 miliardoj."}, {"text_idx": "#000003", "text": "Se c\u0302iuj infanoj en la mondo ricevus klerigon en lingvoj kiujn ili plene komprenus kaj kun aliro al moderna teknologio, nia kapablo alfronti mondajn problemojn vaste pligrandig\u0302us, niaj rezervoj de homa kapitalo estus multe pli altaj kaj la Celoj de UN por Dau\u0306ripova Evoluigo estus multe pli proksimaj al plenumig\u0302o."}, {"text_idx": "#000004", "text": "La Esperanto-movado forte subtenas altkvalitan edukadon por c\u0302iuj, inkluzive de edukado tra la tuta vivo. Nia movado kunigas la homojn, virtuale kaj c\u0302eeste, pere de la Internacia Lingvo, el multe pli ol cent landoj tra la mondo. Multaj parolantoj de Esperanto estas instruistoj, kaj multaj estas gejunuloj kiuj kredas, ke internacia kunlaboro estas la s\u0302losilo por la plibonig\u0302o de la homaro, kaj kiuj komunikig\u0302as inter si en unusola lingvo en internacia medio."}, {"text_idx": "#000005", "text": "Ni alvokas al Unuig\u0302intaj Nacioj kaj Unesko, ke ili multigu siajn klopodojn por plibonigi edukadon por c\u0302iuj personoj, kaj ke ili kunagu kun c\u0302iuj kiuj kredas, ke scio alportas komprenig\u0302on kaj komprenig\u0302o kondukas al pli bona estonteco. Ni promesas nian kunlaboron kaj nian subtenon."}, {"text_idx": "#000011", "text": "Sciigi min retpos\u0302te pri novaj afis\u0302oj."}, {"text_idx": "#000015", "text": "Subtenu UEA per membrig\u0302o: /alighoj/alighilo"}, {"text_idx": "#000018", "text": "Subtenu UEA per membrig\u0302o: "}]